title: Nõukogu rakendusmäärus (EL) 2020/1125, 30. juuli 2020, millega rakendatakse määrust (EL) 2019/796 piiravate meetmete kohta, millega takistada liitu või selle liikmesriike ähvardavaid küberründeid

text:
                  30.7.2020

                  ET

                  Euroopa Liidu Teataja

                  L 246/4

         NÕUKOGU RAKENDUSMÄÄRUS (EL) 2020/1125,
         30. juuli 2020,
         millega rakendatakse määrust (EL) 2019/796 piiravate meetmete kohta, millega takistada liitu või selle liikmesriike ähvardavaid küberründeid
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 17. mai 2019. aasta määrust (EL) 2019/796 piiravate meetmete kohta, millega takistada liitu või selle liikmesriike ähvardavaid küberründeid, (1) eriti selle artikli 13 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 17. mail 2019 vastu määruse (EL) 2019/796.

                     (2)

                     Sihipärased piiravad meetmed märkimisväärse mõjuga küberrünnete vastu, mis kujutavad liidule või selle liikmesriikidele välist ohtu, on osa pahatahtlikule kübertegevusele liidu ühise diplomaatilise reageerimise raamistikku („küberdiplomaatia meetmete kogum“) kuuluvatest meetmetest ning oluline vahend sellise tegevuse ärahoidmiseks ja sellele reageerimiseks. Piiravaid meetmeid võib kohaldada ka vastusena märkimisväärse mõjuga küberrünnetele, mis on suunatud kolmandate riikide või rahvusvaheliste organisatsioonide vastu, kui seda peetakse vajalikuks Euroopa Liidu lepingu artikli 21 asjakohastes sätetes sätestatud ühiste välis- ja julgeolekupoliitika eesmärkide saavutamiseks.

                     (3)

                     Nõukogu võttis 16. aprillil 2018 vastu järeldused, milles ta mõistis kindlalt hukka info- ja kommunikatsioonitehnoloogia pahatahtliku kasutamise, sealhulgas WannaCry ja NotPetya nime all tuntud küberrünnetes, mis tekitasid suurt kahju ja majanduslikku kahjumit nii liidus kui ka mujal. Euroopa Ülemkogu eesistuja ja Euroopa Komisjoni president ning liidu välisasjade ja julgeolekupoliitika kõrge esindaja („kõrge esindaja“) väljendasid oma 4. oktoobri 2018. aasta ühisavalduses tõsist muret seoses küberründekatsega, mille eesmärk oli õõnestada Keemiarelvade Keelustamise Organisatsiooni (OPCW) terviklikkust Madalmaades; tegemist oli agressiivse teoga, millega näidati üles vaenulikkust OPCW ametliku eesmärgi vastu. 12. aprillil 2019 liidu nimel tehtud avalduses kutsus kõrge esindaja pooli üles lõpetama liidu terviklikkuse, turvalisuse ja majandusliku konkurentsivõime kahjustamise eesmärgil küberruumis toimuv pahatahtlik tegevus, sealhulgas küberruumi kasutades toime pandud intellektuaalomandi vargused. Need küberruumi kasutades toime pandud vargused hõlmavad ka selliseid vargusi, mille korraldaja on üldsusele tuntud kui APT10 (Advanced Persistent Threat 10).

                     (4)

                     Sellega seoses ning küberruumis jätkuva ja kasvava pahatahtliku käitumise ennetamiseks, takistamiseks, ärahoidmiseks ja sellele reageerimiseks tuleks määruse (EL) 2019/796 I lisas esitatud nende füüsiliste ja juriidiliste isikute, üksuste ja asutuste loetellu, kelle suhtes kohaldatakse piiravaid meetmeid, kanda kuus füüsilist isikut ja kolm üksust või asutust. Need isikud, üksused ja asutused vastutavad küberrünnete või küberründekatsete eest, toetasid neid või olid nendega seotud või hõlbustasid neid, sealhulgas OPCW vastu suunatud küberründekatsed ning WannCry ja NotPetya, samuti operatsiooni Cloud Hopper nime all tuntud küberründed.

                     (5)

                     Määrust (EL) 2019/796 tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) 2019/796 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. juuli 2020

                  Nõukogu nimel

                  eesistuja

               M. ROTH

            (1)  ELT L 129I, 17.5.2019, lk 1.

            LISA
            Järgmised isikud, üksused ja asutused lisatakse määruse (EL) 2019/796 I lisas esitatud füüsiliste või juriidiliste isikute, üksuste ja asutuste loetellu.

               „A.   Füüsilised isikud

                           Nimi

                           Tuvastamisandmed

                           Põhjused

                           Loetellu kandmise kuupäev

                           1.

                           GAO Qiang

                           Sünnikoht: Shandongi provints, Hiina
                           Aadress: Room 1102, Guanfu Mansion, 46 Xinkai Road, Hedong District, Tianjin, Hiina
                           Kodakondsus: Hiina
                           Sugu: mees

                           Gao Qiang on seotud operatsiooniga Cloud Hopper, mis on selliste väljastpoolt liitu pärinevate märkimisväärse mõjuga küberrünnete seeria, mis kujutavad liidule või selle liikmesriikidele välisohtu, ning märkimisväärse mõjuga küberrünnete seeria, mis on suunatud kolmandate riikide vastu.
                           Operatsiooni Cloud Hopper käigus rünnati rahvusvaheliste ettevõtjate infosüsteeme kuues maailmajaos, sealhulgas liidus asuvate ettevõtjate omasid, ning saadi loata juurdepääs tundlikele äriandmetele, põhjustades sellega suurt majanduslikku kahju.

                           30.7.2020

                           Operatsiooni Cloud Hopper korraldaja on tuntud nime all APT10 (Advanced Persistent Threat 10) (teise nimega Red Apollo, CVNX, Stone Panda, MenuPass ja Potassium).
                           Gao Qiangi võib olla seotud APT10ga, sealhulgas APT10 juhtimis- ja kontrollitaristuga. Lisaks töötas Gao Qiang Huaying Haitai heaks, mis on operatsiooni Cloud Hopper toetamise ja hõlbustamise eest loetellu kantud üksus. Tal on sidemed Zhang Shilongiga, kes on samuti kantud loetellu seoses operatsiooniga Cloud Hopper. Gao Qiangi seostatakse seega nii Huaying Haitai kui ka Zhang Shilongiga.

                           2.

                           ZHANG Shilong

                           Aadress: Hedong, Yuyang Road nr 121, Tianjin, Hiina
                           Kodakondsus: Hiina
                           Sugu: mees

                           Zhang Shilong on seotud operatsiooniga Cloud Hopper, mis on selliste väljastpoolt liitu pärinevate märkimisväärse mõjuga küberrünnete seeria, mis kujutavad liidule või selle liikmesriikidele välisohtu, ning märkimisväärse mõjuga küberrünnete seeria, mis on suunatud kolmandate riikide vastu.
                           Operatsiooni Cloud Hopper käigus rünnati rahvusvaheliste ettevõtjate infosüsteeme kuues maailmajaos, sealhulgas liidus asuvate ettevõtjate omasid, ning saadi loata juurdepääs tundlikele äriandmetele, põhjustades sellega suurt majanduslikku kahju.
                           Operatsiooni Cloud Hopper korraldaja on tuntud nime all APT10 (Advanced Persistent Threat 10) (teise nimega Red Apollo, CVNX, Stone Panda, MenuPass ja Potassium).

                           30.7.2020

                           Zhang Shilong võib olla seotud APT10ga, sealhulgas seoses pahavaraga, mille ta APT10 poolt toime pandud küberrünnetega seoses välja töötas ja testis. Lisaks töötas Zhang Shilong Huaying Haitai heaks, mis on operatsiooni Cloud Hopper toetamise ja hõlbustamise eest loetellu kantud üksus. Tal on sidemed Gao Qiangiga, kes on samuti kantud loetellu seoses operatsiooniga Cloud Hopper. Zhang Shilongi seostatakse seega nii Huaying Haitai kui ka Gao Qiangiga.

                           3.

                           Alexey Valeryevich MININ

                           Алексей Валерьевич МИНИН
                           Sünniaeg: 27. mai 1972
                           Sünnikoht: Permi oblast, Venemaa NFSV (praegune Venemaa Föderatsioon)
                           Pass nr: 120017582
                           Välja andnud: Venemaa Föderatsiooni välisministeerium Kehtivusaeg: 17. aprillist 2017 kuni17. aprillini 2022
                           Asukoht: Moskva, Venemaa Föderatsioon
                           Kodakondsus: Venemaa
                           Sugu: mees

                           Alexey Minin osales küberründekatses, millel oleks võinud olla potentsiaalselt märkimisväärne mõju Keemiarelvade Keelustamise Organisatsioonile (OPCW) Madalmaades.
                           Venemaa Föderatsiooni relvajõudude peastaabi peadirektoraadi (GU/GRU) inimluure tugiohvitserina kuulus Alexey Minin neljast Venemaa sõjaväeluureohvitserist koosnevasse rühma, kes püüdsid 2018. aasta aprillis saada loata juurdepääsu OPCW WiFi võrgule Madalmaades Haagis. Küberründekatse eesmärk oli häkkida sisse OPCW WiFi võrku, mis edu korral oleks ohustanud võrgu turvalisust ja OPCW käimasolevat uurimistegevust. Madalmaade kaitsealase luure- ja julgeolekuteenistus (DISS) (Militaire Inlichtingen- en Veiligheidsdienst – MIVD) takistas küberründekatse lõpuleviimist, hoides seeläbi ära tõsise kahju OPCW-le.

                           30.7.2020

                           4.

                           Aleksei Sergeyvich MORENETS

                           Алексей Сергеевич МОРЕНЕЦ
                           Sünniaeg: 31. juuli 1977
                           Sünnikoht: Murmanski oblast, Venemaa NFSV (praegune Venemaa Föderatsioon)
                           Pass nr: 100135556
                           Välja andnud: Venemaa Föderatsiooni välisministeerium Kehtivusaeg: 17. aprillist 2017 kuni 17. aprillini 2022
                           Asukoht: Moskva, Venemaa Föderatsioon
                           Kodakondsus: Venemaa
                           Sugu: mees

                           Aleksei Morenets osales küberründekatses, millel oleks võinud olla potentsiaalselt märkimisväärne mõju Keemiarelvade Keelustamise Organisatsioonile (OPCW) Madalmaades.
                           Venemaa Föderatsiooni relvajõudude peastaabi peadirektoraadi (GU/GRU) küberspetsialistina kuulus Aleksei Morenets neljast Venemaa sõjaväeluureohvitserist koosnevasse rühma, kes püüdsid 2018. aasta aprillis saada loata juurdepääsu OPCW WiFi võrgule Madalmaades Haagis. Küberründekatse eesmärk oli häkkida sisse OPCW WiFi võrku, mis edu korral oleks ohustanud võrgu turvalisust ja OPCW käimasolevat uurimistegevust. Madalmaade kaitsealase luure- ja julgeolekuteenistus (DISS) (Militaire Inlichtingen- en Veiligheidsdienst – MIVD) takistas küberründekatse lõpuleviimist, hoides seeläbi ära tõsise kahju OPCW-le.

                           30.7.2020

                           5.

                           Evgenii Mikhaylovich SEREBRIAKOV

                           Евгений Михайлович СЕРЕБРЯКОВ
                           Sünniaeg: 26. juuli 1981
                           Sünnikoht: Kursk, Venemaa NFSV (praegune Venemaa Föderatsioon)
                           Pass nr: 100135555
                           Välja andnud: Venemaa Föderatsiooni välisministeerium Kehtivusaeg: 17. aprillist 2017 kuni 17. aprillini 2022
                           Asukoht: Moskva, Venemaa Föderatsioon
                           Kodakondsus: Venemaa
                           Sugu: mees

                           Evgenii Serebriakov osales küberründekatses, millel oleks võinud olla potentsiaalselt märkimisväärne mõju Keemiarelvade Keelustamise Organisatsioonile (OPCW) Madalmaades.
                           Venemaa Föderatsiooni relvajõudude peastaabi peadirektoraadi (GU/GRU) küberspetsialistina kuulus Evgenii Serebriakov neljast Venemaa sõjaväeluureohvitserist koosnevasse rühma, kes püüdsid 2018. aasta aprillis saada loata juurdepääsu OPCW WiFi võrgule Madalmaades Haagis. Küberründekatse eesmärk oli häkkida sisse OPCW WiFi võrku, mis edu korral oleks ohustanud võrgu turvalisust ja OPCW käimasolevat uurimistegevust. Madalmaade kaitsealase luure- ja julgeolekuteenistus (DISS) (Militaire Inlichtingen- en Veiligheidsdienst – MIVD) takistas küberründekatse lõpuleviimist, hoides seeläbi ära tõsise kahju OPCW-le.

                           30.7.2020

                           6.

                           Oleg Mikhaylovich SOTNIKOV

                           Олег Михайлович СОТНИКОВ
                           Sünniaeg: 24. august 1972
                           Sünnikoht: Uljanovsk, Venemaa NFSV (praegune Venemaa Föderatsioon)
                           Pass nr: 120018866
                           Välja andnud: Venemaa Föderatsiooni välisministeerium Kehtivusaeg: 17. aprillist 2017 kuni 17. aprillini 2022
                           Asukoht: Moskva, Venemaa Föderatsioon
                           Kodakondsus: Venemaa
                           Sugu: mees

                           Oleg Sotnikov osales küberründekatses, millel oleks võinud olla potentsiaalselt märkimisväärne mõju Keemiarelvade Keelustamise Organisatsioonile (OPCW) Madalmaades.
                           Venemaa Föderatsiooni relvajõudude peastaabi peadirektoraadi (GU/GRU) inimluure tugiohvitserina kuulus Oleg Sotnikov neljast Venemaa sõjaväeluureohvitserist koosnevasse rühma, kes püüdsid 2018. aasta aprillis saada loata juurdepääsu OPCW WiFi võrgule Madalmaades Haagis. Küberründekatse eesmärk oli häkkida sisse OPCW WiFi võrku, mis edu korral oleks ohustanud võrgu turvalisust ja OPCW käimasolevat uurimistegevust. Madalmaade kaitsealase luure- ja julgeolekuteenistus (DISS) (Militaire Inlichtingen- en Veiligheidsdienst – MIVD) takistas küberründekatse lõpuleviimist, hoides seeläbi ära tõsise kahju OPCW-le.

                           30.7.2020

                     B.   Juriidilised isikud, üksused ja asutused

                           Nimi

                           Tuvastamisandmed

                           Põhjused

                           Loetellu kandmise kuupäev

                           1.

                           Tianjin Huaying Haitai Science and Technology Development Co. Ltd (Huaying Haitai)

                           Teise nimega: Haitai Technology Development Co. Ltd
                           Asukoht: Tianjin, Hiina

                           Huaying Haitai pakkus rahalist, tehnilist või materiaalset toetust ja aitas kaasa operatsioonile Cloud Hopper, mis on selliste väljastpoolt liitu pärinevate märkimisväärse mõjuga küberrünnete seeria, mis kujutavad liidule või selle liikmesriikidele välisohtu, ning selliste märkimisväärse mõjuga küberrünnete seeria, mis on suunatud kolmandate riikide vastu.
                           Operatsiooni Cloud Hopper käigus rünnati rahvusvaheliste ettevõtjate infosüsteeme kuues maailmajaos, sealhulgas liidus asuvate ettevõtjate omasid, ning saadi loata juurdepääs tundlikele äriandmetele, põhjustades sellega suurt majanduslikku kahju.
                           Operatsiooni Cloud Hopper korraldaja on tuntud nime all APT10 (Advanced Persistent Threat 10) (teise nimega Red Apollo, CVNX, Stone Panda, MenuPass ja Potassium).
                           Huaying Haitai võib olla seotud APT10ga. Lisaks töötasid Huaying Haitai heaks Gao Qiang ja Zhang Shilong, kes mõlemad on kantud loetellu seoses operatsiooniga Cloud Hopper. Huaying Haitaid seostatakse seega Gao Qiangi ja Zhang Shilongiga.

                           30.7.2020

                           2.

                           Chosun Expo

                           Teise nimega: Chosen Expo; Korea Export Joint Venture
                           Asukoht: KRDV

                           Chosun Expo pakkus rahalist, tehnilist või materiaalset toetust ja aitas kaasa mitmetele väljastpoolt liitu pärinevatele märkimisväärse mõjuga küberrünnetele, mis kujutavad liidule või selle liikmesriikidele välisohtu, ning märkimisväärse mõjuga küberrünnetele, mis on suunatud kolmandate riikide vastu, sealhulgas WannaCry nime all tuntud küberründed ning küberründed Poola finantsjärelevalveameti ja Sony Pictures Entertainmenti vastu, samuti kübervargus pangas Bangladesh Bank ja kübervarguse katse pangas Vietnam Tien Phong Bank.
                           WannaCry häiris infosüsteeme kogu maailmas, rünnates lunavara abil infosüsteeme ja tõkestades juurdepääsu andmetele. See mõjutas liidu ettevõtjate infosüsteeme, sealhulgas infosüsteeme, mis on seotud elutähtsate teenustega ja majandustegevuse säilitamiseks vajalike teenustega liikmesriikides.
                           Küberründe WannaCry korraldajad on tuntud nime all APT38 (Advanced Persistent Threat 38) või Lazarus Group.
                           Chosun Expo võib olla seotud APT38-ga/Lazarus Groupiga, sealhulgas küberründe jaoks kasutatud kontode kaudu.

                           30.7.2020

                           3.

                           Venemaa Föderatsiooni relvajõudude peastaabi (GU/GRU) peadirektoraadi eritehnoloogia põhikeskus (GTsST)

                           Aadress: 22 Kirova Street, Moscow, Russian Federation

                           Venemaa Föderatsiooni relvajõudude peastaabi peadirektoraadi (GU/GRU) eritehnoloogia põhikeskus (GTsST), mida tuntakse ka selle sihtnumbri 74455 all, vastutab väljastpoolt liitu pärinevate märkimisväärse mõjuga küberrünnete eest, mis kujutavad liidule või selle liikmesriikidele välisohtu, ning märkimisväärse mõjuga küberrünnete eest, mis on suunatud kolmandate riikide vastu, sealhulgas 2017. aasta juunis toimunud küberründed, mida tuntakse NotPetya või EternalPetya nime all ning 2015. aasta ja 2016. aasta talvel toimunud küberründed Ukraina elektrivõrguettevõtja vastu.
                           Küberrünne NotPetya ehk EternalPetya muutis andmed kättesaamatuks paljudes ettevõtetes liidus, laiemalt Euroopas ja maailmas, rünnates lunavara abil arvuteid ja blokeerides andmetele juurdepääsu, mis muu hulgas põhjustas suurt majanduslikku kahju. Ukraina elektrivõrguettevõtja vastu suunatud küberründe tulemusena oli talvel osa elektrivõrgust välja lülitatud.

                           30.7.2020“

                           NotPetya ehk EternalPetya korraldaja oli Sandworm (teise nimega Sandworm Team, BlackEnergy Group, Voodoo Bear, Quedagh, Olympic Destroyer ja Telebots), kes on samuti Ukraina elektrivõrguettevõtja vastu suunatud rünnaku taga.
                           Venemaa Föderatsiooni relvajõudude peastaabi peadirektoraadi eritehnoloogia põhikeskusel on aktiivne roll Sandwormi kübertegevuses ja seda saab seostada Sandwormiga.


title: Nõukogu rakendusmäärus (EL) 2020/1128, 30. juuli 2020, millega rakendatakse määruse (EÜ) nr 2580/2001 (teatavate isikute ja üksuste vastu suunatud eripiirangute kohta terrorismivastaseks võitluseks) artikli 2 lõiget 3 ning tunnistatakse kehtetuks rakendusmäärus (EL) 2020/19

text:
                  31.7.2020

                  ET

                  Euroopa Liidu Teataja

                  L 247/1

         NÕUKOGU RAKENDUSMÄÄRUS (EL) 2020/1128,
         30. juuli 2020,
         millega rakendatakse määruse (EÜ) nr 2580/2001 (teatavate isikute ja üksuste vastu suunatud eripiirangute kohta terrorismivastaseks võitluseks) artikli 2 lõiget 3 ning tunnistatakse kehtetuks rakendusmäärus (EL) 2020/19
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 27. detsembri 2001. aasta määrust (EÜ) nr 2580/2001 teatavate isikute ja üksuste vastu suunatud eripiirangute kohta terrorismivastaseks võitluseks, (1) eriti selle artikli 2 lõiget 3,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 13. jaanuaril 2020 vastu rakendusmääruse (EL) 2020/19, (2) millega rakendatakse määruse (EÜ) nr 2580/2001 artikli 2 lõiget 3 ning kehtestatakse nende isikute, rühmituste ja üksuste ajakohastatud loetelu, kelle suhtes kohaldatakse määrust (EÜ) nr 2580/2001 („loetelu“).

                     (2)

                     Kui see oli praktiliselt võimalik, esitas nõukogu kõigile isikutele, rühmitustele ja üksustele põhjendused nende loetellu kandmise põhjuse kohta.

                     (3)

                     Nõukogu teavitas Euroopa Liidu Teatajas avaldatud teatisega loetellu kantud isikuid, rühmitusi ja üksusi, et ta on otsustanud neid loetelus edasi hoida. Nõukogu teavitas samuti asjaomaseid isikuid, rühmitusi ja üksusi, et nõukogule võib esitada taotluse, et saada põhjendusi nende loetellu kandmise kohta, kui põhjendusi ei ole neile juba edastatud.

                     (4)

                     Nõukogu vaatas loetelu läbi, nagu on nõutud määruse (EÜ) nr 2580/2001 artikli 2 lõikes 3. Kõnealuse läbivaatamise käigus võttis nõukogu arvesse märkusi, mida esitasid talle asjassepuutuvad isikud, ning pädevatelt riiklikelt asutustelt saadud ajakohastatud teavet loetellu kantud isikute ja üksuste staatuse kohta riiklikul tasandil.

                     (5)

                     Nõukogu on kindlaks teinud, et nõukogu ühise seisukoha 2001/931/ÜVJP (3) artikli 1 lõikes 4 osutatud pädevad asutused on teinud kõigi loetellu kantud isikute, rühmituste ja üksuste suhtes otsused selle kohta, et nad on osalenud terroriaktides ühise seisukoha 2001/931/ÜVJP artikli 1 lõigete 2 ja 3 tähenduses. Nõukogu on samuti jõudnud järeldusele, et nende isikute, rühmituste ja üksuste puhul, kelle suhtes kohaldatakse ühise seisukoha 2001/931/ÜVJP artikleid 2, 3 ja 4, tuleks jätkuvalt kohaldada määruses (EÜ) nr 2580/2001 sätestatud konkreetseid piiravaid meetmeid.

                     (6)

                     Nõukogu on jõudnud järeldusele, et enam ei ole alust hoida üht isikut nende isikute, rühmituste ja üksuste nimekirjas, kelle suhtes kohaldatakse ühise seisukoha 2001/931/ÜVJP artikleid 2, 3 ja 4.

                     (7)

                     Loetelu tuleks vastavalt ajakohastada ja rakendusmäärus (EL) 2020/19 tuleks kehtetuks tunnistada,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 2580/2001 artikli 2 lõikes 3 ette nähtud loetelu on esitatud käesoleva määruse lisas.

            Artikkel 2
            Rakendusmäärus (EL) 2020/19 tunnistatakse kehtetuks.

            Artikkel 3
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. juuli 2020

                  Nõukogu nimel

                  eesistuja

               M. ROTH

            (1)  EÜT L 344, 28.12.2001, lk 70.

            (2)  Nõukogu 13. jaanuari 2020. aasta rakendusmäärus (EL) 2020/19, millega rakendatakse määruse (EÜ) nr 2580/2001 (teatavate isikute ja üksuste vastu suunatud eripiirangute kohta terrorismivastaseks võitluseks) artikli 2 lõiget 3 ning tunnistatakse kehtetuks rakendusmäärus (EL) 2019/1337 (ELT L 8I, 14.1.2020, lk 1).

            (3)  Nõukogu 27. detsembri 2001. aasta ühine seisukoht 2001/931/ÜVJP terrorismivastaste erimeetmete rakendamise kohta (EÜT L 344, 28.12.2001, lk 93).

            LISA

               ARTIKLIS 1 OSUTATUD ISIKUTE, RÜHMITUSTE JA ÜKSUSTE LOETELU

            I.   ISIKUD

                        1.

                        ABDOLLAHI Hamed (teise nimega Mustafa Abdullahi), sündinud 11.8.1960 Iraanis. Passi nr: D9004878.

                        2.

                        AL-NASSER Abdelkarim Hussein Mohamed, sündinud Al Ihsas (Saudi Araabia), Saudi Araabia kodanik.

                        3.

                        AL YACOUB Ibrahim Salih Mohammed, sündinud 16.10.1966 Tarutis (Saudi Araabia), Saudi Araabia kodanik.

                        4.

                        ARBABSIAR Manssor (teise nimega Mansour Arbabsiar), sündinud 6.3.1955 või 15.3.1955 Iraanis. Iraani ja USA kodanik, passi nr: C2002515 (Iraan); passi nr: 477845448 (USA). Isikutunnistuse nr: 07442833, kehtivuse lõpp: 15.3.2016 (USA juhiluba).

                        5.

                        ASSADI Assadollah, sündinud 22.12.1971 Teheranis (Iraan), Iraani kodanik. Iraani diplomaatilise passi nr: D9016657.

                        6.

                        BOUYERI Mohammed (teise nimega Abu ZUBAIR, teise nimega SOBIAR, teise nimega Abu ZOUBAIR), sündinud 8.3.1978 Amsterdamis (Madalmaad).

                        7.

                        EL HAJJ Hassan Hassan, sündinud 22.3.1988 Zaghdraiyas Sidonis (Liibanon), Kanada kodanik. Passi nr: JX446643 (Kanada).

                        8.

                        HASHEMI MOGHADAM Saeid, sündinud 6.8.1962 Teheranis (Iraan), Iraani kodanik. Passi nr: D9016290, kehtiv kuni 4.2.2019.

                        9.

                        IZZ-AL-DIN Hasan (teise nimega GARBAYA Ahmed, teise nimega SA-ID, teise nimega SALWWAN Samir), sündinud 1963. aastal Liibanonis, Liibanoni kodanik.

                        10.

                        MELIAD, Farah, sündinud 5.11.1980 Sydneys (Austraalia), Austraalia kodanik. Passi nr. M2719127 (Austraalia).

                        11.

                        MOHAMMED Khalid Shaikh (teise nimega ALI Salem, teise nimega BIN KHALID Fahd Bin Adballah, teise nimega HENIN Ashraf Refaat Nabith, teise nimega WADOOD Khalid Adbul), sündinud 14.4.1965 või 1.3.1964 Pakistanis. Passi nr: 488555.

                        12.

                        ŞANLI, Dalokay (teise nimega Sinan), sündinud 13.10.1976 Pülümüris (Türgi).

                        13.

                        SHAHLAI Abdul Reza (teise nimega Abdol Reza Shala’i, teise nimega Abd-al Reza Shalai, teise nimega Abdorreza Shahlai, teise nimega Abdolreza Shahla’i, teise nimega Abdul-Reza Shahlaee, teise nimega Hajj Yusef, teise nimega Haji Yusif, teise nimega Hajji Yasir, teise nimega Hajji Yusif, teise nimega Yusuf Abu-al-Karkh), sündinud u 1957. aastal Iraanis. Aadressid: 1) Kermanshah, Iraan, 2) Mehrani sõjaväebaas, Ilami provints, Iraan.

                        14.

                        SHAKURI Ali Gholam, sündinud u 1965. aastal Teheranis Iraanis.

                  II.   RÜHMITUSED JA ÜKSUSED

                        1.

                        „Abu Nidal Organisation/Abu Nidali Organisatsioon“ - „ANO“ (teise nimega „Fatah Revolutionary Council/Fatah’ Revolutsiooniline Nõukogu“, teise nimega „Arab Revolutionary Brigades/Araabia Revolutsioonilised Brigaadid“, teise nimega „Black September/Must September“, teise nimega „Revolutionary Organisation of Socialist Muslims/Sotsialistlike Moslemite Revolutsiooniline Organisatsioon“).

                        2.

                        „Al-Aqsa Martyrs’ Brigade/Al-Aqsa Märtrite Brigaad“.

                        3.

                        „Al-Aqsa e.V“.

                        4.

                        „Babbar Khalsa“.

                        5.

                        „Communist Party of the Philippines/Filipiinide Kommunistlik Partei“, sealhulgas „New People’s Army“ – „NPA/Uus Rahvaarmee“, Filipiinid.

                        6.

                        Directorate for Internal Security of the Iranian Ministry for Intelligence and Security/Iraani luure- ja julgeolekuministeeriumi sisejulgeoleku direktoraat.

                        7.

                        „Gama’a al-Islamiyya“ (teise nimega „Al-Gama’a al-Islamiyya“) („Islamic Group/Islamirühmitus“ – „IG“).

                        8.

                        „İslami Büyük Doğu Akıncılar Cephesi“ – „IBDA-C“ („Great Islamic Eastern Warriors Front/Suur Islami Idavõitlejate Rinne“).

                        9.

                        „Hamas“, sealhulgas „Hamas-Izz al-Din al-Qassem“.

                        10.

                        „Hizballah Military Wing/Hizballahi sõjaline tiib“ (teise nimega „Hezbollah Military Wing/Hezbollahi sõjaline tiib“, teise nimega „Hizbullah Military Wing/Hizbullahi sõjaline tiib“, teise nimega „Hizbollah Military Wing/Hizbollahi sõjaline tiib“, teise nimega „Hezballah Military Wing/Hezballahi sõjaline tiib“, teise nimega „Hisbollah Military Wing/Hisbollahi sõjaline tiib“, teise nimega „Hizbu’llah Military Wing/Hizbu’llahi sõjaline tiib“, teise nimega „Hizb Allah Military Wing/Hizb Allahi sõjaline tiib“, teise nimega „Jihad Council/Džihaadi Nõukogu“ (ja kõik sellele alluvad üksused, sealhulgas välisjulgeolekuorganisatsioon)).

                        11.

                        „Hizbul Mujahideen“ – „HM“.

                        12.

                        „Khalistan Zindabad Force“ – „KZF/Khalistan Zindabadi Relvajõud“.

                        13.

                        „Kurdistan Workers’ Party“/Kurdistani Töölispartei“ – „PKK“ (teise nimega „KADEK“, teise nimega „KONGRA-GEL“).

                        14.

                        „Liberation Tigers of Tamil Eelam“ – „LTTE/Tamil Eelami Vabadusvõitluse Tiigrid“.

                        15.

                        „Ejército de Liberación Nacional“ („National Liberation Army/Rahvuslik Vabastusarmee“).

                        16.

                        „Palestinian Islamic Jihad“ – „PIJ/„Palestiina Islami Džihaad“.

                        17.

                        „Popular Front for the Liberation of Palestine“ – „PFLP/Palestiina Vabastamise Rahvarinne“.

                        18.

                        „Popular Front for the Liberation of Palestine - General Command/Palestiina Vabastamise Rahvarinde peastaap“ (teise nimega „PFLP“ – „General Command/PFLP peastaap“).

                        19.

                        „Devrimci Halk Kurtuluș Partisi-Cephesi“ – „DHKP/C“ (teise nimega „Devrimci Sol“ („Revolutionary Left/Revolutsioonilised Vasakpoolsed“), teise nimega „Dev Sol“) („Revolutionary People’s Liberation Army/Front/Party/Revolutsiooniline Rahva Vabastusarmee/-rinne/-partei“).

                        20.

                        „Sendero Luminoso“ („Shining Path/Särav Tee“) – „SL“.

                        21.

                        „Teyrbazen Azadiya Kurdistan“ – „TAK“ (teise nimega „Kurdistan Freedom Falcons/Kurdistani Vabastuspistrikud“, teise nimega „Kurdistan Freedom Hawks/Kurdistani Vabastuskullid“).


title: Nõukogu rakendusmäärus (EL) 2020/1130, 30. juuli 2020, millega rakendatakse määruse (EL) 2016/44 (mis käsitleb piiravaid meetmeid seoses olukorraga Liibüas) artikli 21 lõiget 2

text:
                  31.7.2020

                  ET

                  Euroopa Liidu Teataja

                  L 247/14

         NÕUKOGU RAKENDUSMÄÄRUS (EL) 2020/1130,
         30. juuli 2020,
         millega rakendatakse määruse (EL) 2016/44 (mis käsitleb piiravaid meetmeid seoses olukorraga Liibüas) artikli 21 lõiget 2
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 18. jaanuari 2016. aasta määrust (EL) 2016/44, mis käsitleb piiravaid meetmeid seoses olukorraga Liibüas ja millega tunnistatakse kehtetuks määrus (EL) nr 204/2011, (1) eriti selle artikli 21 lõiget 2,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 18. jaanuaril 2016 vastu määruse (EL) 2016/44.

                     (2)

                     Kooskõlas määruse (EL) 2016/44 artikli 21 lõikega 6 on nõukogu läbi vaadanud kõnealuse määruse III lisas esitatud isikute ja üksuste loetelu.

                     (3)

                     Nõukogu leidis, et piiravad meetmed tuleks jätta kehtima kõigi määruse (EL) 2016/44 III lisas sätestatud loetelus nimetatud isikute ja üksuste puhul ning et ühe isiku tuvastamisandmeid tuleks ajakohastada.

                     (4)

                     Määruse (EL) 2016/44 III lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) 2016/44 III lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. juuli 2020

                  Nõukogu nimel

                  president

               M. ROTH

            (1)  ELT L 12, 19.1.2016, lk 1.

            LISA
            Määruse (EL) nr 2016/44 III lisa A osa („Isikud“) kanne 18 asendatakse järgmisega:

                           „18.

                           GHWELL, Khalifa
                           teise nimega AL GHWEIL, Khalifa
                           AL-GHAWAIL, Khalifa
                           GHAWIL, Khalifa Mohamed

                           Sünniaeg: 1. jaanuar 1956 või 1. jaanuar 1951
                           Sünnikoht: Misurata, Liibüa
                           Kodakondsus: Liibüa
                           Passi number: A005465 (Liibüa), välja antud 12. aprillil 2015, aegus 11. aprillil 2017
                           ning
                           J690P666 (Liibüa), välja antud 12. juunil 2016, aegub 11. juunil 2024
                           Sugu: mees
                           Aadress: Qasr Ahmed Street, Misurata, Libya

                           Khalifa Ghwell oli rahvusvaheliselt tunnustamata rahvuskongressi (tuntud ka kui „rahvusliku päästmise valitsus“) nn peaminister ja kaitseminister ning oli seega vastutav selle tegevuse eest.
                           Khalifa Ghwell näitas 7. juulil 2015 oma toetust seitsmest brigaadist koosnevale uuele sõjalisele rühmitusele Steadfastness Front (Alsomood), mis moodustati, et takistada rahvusliku ühtsuse valitsuse moodustamist Tripolis; Khalifa Ghwell osales koos rahvuskongressi nn presidendi Nuri Abu Sahmainiga rühmituse moodustamise allkirjatseremoonial.
                           Rahvuskongressi nn peaministrina on Ghwell etendanud keskset rolli, et takistada Liibüa poliitilise kokkuleppe alusel loodud rahvusliku kokkuleppe valitsuse moodustamist.
                           Tripoli rahvuskongressi nn peaministri ja kaitseministrina andis Ghwell 15. jaanuaril 2016 käsu vahistada kõik rahvusliku kokkuleppe valitsuse peaministrikandidaadi poolt ametisse nimetatud uue julgeolekurühma liikmed, kes peaksid Tripolisse sisenema.
                           Ta andis 31. augustil 2016 käsu, et nn rahvusliku päästmise valitsuse nn peaminister ja nn kaitseminister pöörduksid tagasi tööle, pärast seda kui esindajatekoda oli rahvusliku kokkuleppe valitsuse tagasi lükanud.

                           1.4.2016“.


title: Komisjoni rakendusmäärus (EL) 2020/1140, 30. juuli 2020, millega kehtestatakse pärast Euroopa Kohtu otsust kohtuasjas C-251/18: Trace Sport SAS uuesti lõplik dumpinguvastane tollimaks jalgrataste impordi suhtes, olenemata sellest, kas päritolumaana on deklareeritud Sri Lanka või mitte

text:
                  31.7.2020

                  ET

                  Euroopa Liidu Teataja

                  L 248/5

         KOMISJONI RAKENDUSMÄÄRUS (EL) 2020/1140,
         30. juuli 2020,
         millega kehtestatakse pärast Euroopa Kohtu otsust kohtuasjas C-251/18: Trace Sport SAS uuesti lõplik dumpinguvastane tollimaks jalgrataste impordi suhtes, olenemata sellest, kas päritolumaana on deklareeritud Sri Lanka või mitte
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (edaspidi „alusmäärus“), (1) eriti selle artiklit 13,
         ning arvestades järgmist:
         A.   KEHTIVAD MEETMED NING ÜLDKOHTU JA EUROOPA LIIDU KOHTU OTSUSED

         1.   Kehtivad meetmed

                     (1)

                     Pärast alusmääruse artikli 11 lõike 2 kohast aegumise läbivaatamist kehtestas nõukogu 2011. aastal rakendusmäärusega (EL) nr 990/2011 Hiina Rahvavabariigist pärit jalgrataste impordi suhtes lõpliku dumpinguvastase tollimaksu (edaspidi „algsed meetmed“) (2).

                     (2)

                     Pärast alusmääruse artikli 13 kohast meetmetest kõrvalehoidmise uurimist (edaspidi „meetmetest kõrvalehoidmise uurimine“) laiendas nõukogu 2013. aastal rakendusmäärusega (EL) nr 501/2013 algseid meetmeid Indoneesiast, Malaisiast, Sri Lankalt ja Tuneesiast lähetatud jalgrataste impordile, olenemata sellest, kas päritolumaana on deklareeritud Indoneesia, Malaisia, Sri Lanka või Tuneesia või mitte (edaspidi „vaidlustatud määrus“) (3).

               2.   Üldkohtu otsus kohtuasjas T-413/13 ja Euroopa Liidu Kohtu otsus liidetud kohtuasjades C-248/15 P, C-254/15 P ja C-260/15 P

                     (3)

                     Äriühing City Cycle Industries (edaspidi „City Cycle“) esitas vaidlustatud määruse kohta hagi Üldkohtule.

                     (4)

                     19. märtsi 2015. aasta otsusega kohtuasjas T-413/13: City Cycle Industries vs. nõukogu tühistas Euroopa Liidu Üldkohus nõukogu rakendusmääruse (EL) nr 501/2013 artikli 1 lõiked 1 ja 3 äriühingu City Cycle Industries osas.

                     (5)

                     Euroopa Kohus jättis 26. jaanuari 2017. aasta otsusega liidetud kohtuasjades C-248/15 P, C-254/15 P ja C-260/15 P (4) Üldkohtu 19. märtsi 2015. aasta otsuse peale esitatud apellatsioonkaebused rahuldamata.

                     (6)

                     Euroopa Kohtu otsuse järel teatas komisjon 11. aprillil 2017, (5) et ta taasalustab osaliselt Sri Lankalt lähetatud jalgrataste importi (olenemata sellest, kas päritolumaana on deklareeritud Sri Lanka või mitte) käsitleva meetmetest kõrvalehoidmise uurimise, mille tulemusel võeti vastu vaidlustatud määrus, ning jätkab seda uurimist alates hetkest, mil rikkumine aset leidis. Taasalustatud uurimine piirdus äriühingu City Cycle suhtes tehtud Euroopa Kohtu otsuse rakendamisega. Taasalustatud uurimise tulemusena võttis komisjon 9. jaanuaril 2018 vastu rakendusmääruse (EL) 2018/28, millega kehtestatakse uuesti lõplik dumpinguvastane tollimaks äriühingu City Cycle Industries kaudu lähetatud jalgrataste impordi suhtes, olenemata sellest, kas päritolumaana on deklareeritud Sri Lanka või mitte (6) (edaspidi „City Cycle’i määrus“).

               3.   Euroopa Liidu Kohtu otsus kohtuasjas C-251/18

                     (7)

                     Euroopa Kohus tegi 19. septembril 2019 Rechtbank Noord-Hollandi esitatud eelotsusetaotlusega seoses kohtuasjas C-251/18: Trace Sport SAS otsuse, et vaidlustatud määrus (7) on kehtetu Sri Lankalt lähetatud jalgrataste impordi osas, olenemata sellest, kas päritolumaana on deklareeritud Sri Lanka või mitte. Euroopa Kohus leidis, et vaidlustatud määrus ei sisaldanud individuaalset analüüsi meetmetest kõrvalehoidmise kohta, millega Kelani Cycles ja Creative Cycles võisid seotud olla. Euroopa Kohus leidis, et järeldus Sri Lankalt lähetamise kohta ei saa õiguslikult põhineda üksnes nõukogu kahel konkreetsel järeldusel, mille kohaselt esiteks muutus liidu ja Sri Lanka vaheline kaubandusstruktuur ja teiseks ei teinud osa eksportivatest tootjatest koostööd. Selle põhjal tunnistas Euroopa Kohus vaidlustatud määruse kehtetuks Sri Lankalt lähetatud jalgrataste impordi osas, olenemata sellest, kas see riik on deklareeritud nende päritolumaana või mitte.

               4.   Kohtuotsuse C-251/18 tagajärjed

                     (8)

                     Kooskõlas Euroopa Liidu toimimise lepingu artikliga 266 peavad liidu institutsioonid võtma 19. septembri 2019. aasta kohtuotsuse täitmiseks vajalikud meetmed.

                     (9)

                     Kohtupraktikast tuleneb, et kui Euroopa Kohtu otsusega tunnistatakse kehtetuks või tühistatakse dumpinguvastase tollimaksu kehtestanud määrus, siis on institutsioonil, kelle ülesanne on selle kohtuotsuse täitmiseks vajalike meetmete võtmine, võimalus jätkata selle määruse vastuvõtmise aluseks olnud menetlust isegi siis, kui sellist võimalust ei ole kohaldatavates õigusaktides sõnaselgelt ette nähtud (8).

                     (10)

                     Samuti tuleneb väljakujunenud kohtupraktikast, et välja arvatud juhul, kui tuvastatud rikkumine toob endaga kaasa kogu menetluse õigusvastasuse, on asjaomasel institutsioonil võimalus kehtetuks tunnistatud või tühistatud õigusakti asendava uue akti vastuvõtmiseks jätkata menetlust selles etapis, milles rikkumine toimus (9). See tähendab eelkõige, et olukorras, kus haldusmenetluse lõpetamise akt tühistatakse, ei pruugi see tühistamine tingimata mõjutada ettevalmistavaid akte, näiteks käesoleval juhul komisjoni määrusega (EL) nr 875/2012 (10) meetmetest kõrvalehoidmise menetluse algatamist.

                     (11)

                     Seega on komisjonil võimalus parandada neid vaidlustatud määruse aspekte, mille tulemusena määrus tühistati, jättes samal ajal kehtivaks osad, mida Euroopa Kohtu otsus ei mõjuta (11).

               B.   MENETLUS

         1.   Menetluse käik kuni kohtuotsuseni

                     (12)

                     Komisjon kinnitab vaidlustatud määruse põhjendused 1–23. Kohtuotsus ei mõjuta neid põhjendusi.

               2.   Menetluse taasalustamine

                     (13)

                     Komisjon avaldas pärast kohtuasjas C-251/18: Trace Sport SAS tehtud otsust 2. detsembril 2019 rakendusmääruse, (12) millega taasalustati Sri Lankalt lähetatud jalgrataste importi (olenemata sellest, kas päritolumaana on deklareeritud Sri Lanka või mitte) käsitlev meetmetest kõrvalehoidmise uurimine, mille tulemusel võeti vastu vaidlustatud määrus, ning jätkati seda uurimist alates hetkest, mil rikkumine aset leidis (edaspidi „uurimise taasalustamise määrus“).

                     (14)

                     Taasalustatud uurimine piirdub kohtuasjas C-251/18: Trace Sport SAS tehtud Euroopa Kohtu otsuse rakendamisega. Selles kohtuotsuses tuvastas Euroopa Kohus rikkumise seoses liidu institutsioonide tõendamiskohustusega, mis tuleneb määruse (EL) 2016/1036 artikli 13 lõikest 3 tollal kehtinud redaktsioonis.

                     (15)

                     Kuna Euroopa Kohtu poolt kohtuasjas C-251/18 tuvastatud rikkumine ei mõjuta City Cycle’i määrust, ei hõlma käesolev menetlus äriühingu City Cycle Industries poolt Sri Lankalt lähetatud jalgrataste impordi suhtes kehtestatud lõplikke dumpinguvastaseid tollimakse, olenemata sellest, kas päritolumaana on deklareeritud Sri Lanka või mitte.

                     (16)

                     Komisjon teavitas uurimise taasalustamisest Sri Lanka eksportivaid tootjaid, Sri Lanka valitsuse esindajaid, liidu tootmisharu ja teisi huvitatud isikuid, keda meetmetest kõrvalehoidmise uurimine teadaolevalt puudutas. Huvitatud isikutele anti võimalus teha oma seisukohad kirjalikult teatavaks ning taotleda komisjonilt ja/või kaubandusmenetluses ärakuulamise eest vastutavalt ametnikult ärakuulamist uurimise taasalustamise määruses sätestatud tähtaja jooksul. Ükski huvitatud isik ei taotlenud ärakuulamist komisjonis ega kaubandusmenetluses ärakuulamise eest vastutava ametniku juures.

               3.   Impordi registreerimine

                     (17)

                     Vastavalt alusmääruse artikli 14 lõikele 5 kehtestatakse uurimisaluse toote impordi suhtes registreerimisnõue tagamaks, et kui uurimise tulemusena tehakse kindlaks meetmetest kõrvalehoidmine, siis saab dumpinguvastase tollimaksu asjakohases summas sisse nõuda alates kuupäevast, mil sellise impordi registreerimise nõue kehtestati.

                     (18)

                     Komisjon kehtestas 2. detsembril 2019 uurimise taasalustamise määrusega Sri Lankalt lähetatud jalgrataste impordi suhtes registreerimisnõude, olenemata sellest, kas päritolumaana on deklareeritud Sri Lanka või mitte.

               4.   Uurimisalune toode

                     (19)

                     Uurimisalune toode on sama, mis vaidlustatud määruses, st Hiina Rahvavabariigist (edaspidi „Hiina“) pärit mootorita jalgrattad ja muud rattad (sh kolmerattalised veojalgrattad, kuid välja arvatud monorattad), mis praegu kuuluvad CN-koodide ex 8712 00 30 ja ex 8712 00 70 (TARICi koodid 8712003010 ja 8712007091) alla ning on lähetatud Sri Lankalt, olenemata sellest, kas päritolumaana on deklareeritud Sri Lanka või mitte.

               C.   HINNANG PÄRAST KOHTUOTSUST

         1.   Sissejuhatavad märkused

                     (20)

                     Esiteks leidis Euroopa Kohus, et vaidlustatud määrus ei sisaldanud individuaalset analüüsi meetmetest kõrvalehoidmise kohta, millega äriühingud Kelani Cycles ja Creative Cycles võisid seotud olla. Euroopa Kohus leidis, et järeldus Sri Lankalt lähetamise kohta ei saa õiguslikult põhineda üksnes nõukogu kahel konkreetsel järeldusel, mille kohaselt esiteks muutus liidu ja Sri Lanka vaheline kaubandusstruktuur ja teiseks ei teinud osa eksportivatest tootjatest koostööd.

                     (21)

                     Teiseks ei seata kohtuotsuses kahtluse alla seda, et nõukogul oli õigus pidada äriühingut Kelani Cycles uurimises koostööst keelduvaks isikuks ning et Sri Lankal esines riigi tasandil märkimisväärne koostöösoovimatus (äriühingud, kes keeldusid või loobusid koostööst, andsid aruandeperioodil 75 % Sri Lanka koguekspordist). Creative Cycles ei teinud uurimises koostööd. Seepärast kinnitatakse vaidlustatud määruse põhjendused 35–42.

               2.   Dumpinguvastase tollimaksu parandava mõju kahjustamine

                     (22)

                     Komisjon leidis vaidlustatud määruse põhjendustes 93–96, et on tõendeid dumpinguvastase tollimaksu parandava mõju kahjustamise kohta alusmääruse artikli 13 lõike 1 tähenduses. Neid järeldusi kinnitatakse.

               3.   Tõendid dumpingu kohta

                     (23)

                     Nõukogu leidis vaidlustatud määruse põhjendustes 97 ja 98 ning 107–110, et on tõendeid alusmääruse artikli 13 lõikes 1 osutatud dumpingu esinemise kohta seoses samasuguse toote puhul varem kindlaksmääratud normaalväärtusega. Neid järeldusi kinnitatakse.

               4.   Meetmetest kõrvalehoidmine

                     (24)

                     Vaidlustatud määrus tunnistati kehtetuks, sest nõukogu ei esitanud piisavaid põhjendusi selle kohta, et konkreetsed äriühingud on meetmetest kõrvale hoidnud. Komisjon tuletab meelde, et meetmetest kõrvalehoidmist on muu hulgas võimalik kindlaks teha ümberlaadimise või toote osadest kokkupaneku põhjal.

                     (25)

                     Meetmetest kõrvalehoidmise uurimise käigus esitas kuus Sri Lanka äriühingut tollimaksust vabastamise taotluse kooskõlas alusmääruse artikli 13 lõikega 4. Kõnealuses uurimises kindlaksmääratud aruandeperioodil (1. septembrist 2011 kuni 31. augustini 2012) moodustas nende kuue äriühingu import 69 % Sri Lanka koguimpordist liitu. Kuuest äriühingust kolm vabastati laiendatud tollimaksudest ja üks lõpetas koostöö. Ülejäänud kahe äriühingu (Kelani Cycles ja City Cycle Industries) tollimaksust vabastamise taotlused lükati tagasi, sest need äriühingud ei suutnud tõendada, et nad ei olnud seotud meetmetest kõrvalehoidmisega. Nagu on märgitud vaidlustatud määruse põhjendustes 37–42 ja 144 ning 146–149, põhinesid need järeldused kättesaadavatel faktidel kooskõlas alusmääruse artikliga 18.

                     (26)

                     Taasalustatud uurimise käigus selgus, et äriühingute tasandil ei olnud kättesaadavad tõendid, mis oleksid toetanud ümberlaadimist puudutavat järeldust. Seetõttu leiti, et ümberlaadimist ei ole võimalik kindlaks teha.

                     (27)

                     Kättesaadavad tõendid näitasid siiski, et meetmetest kõrvalehoidmine toimus toote osadest kokkupaneku kaudu. Tõendid põhinesid olemasolevatel andmetel, mille City Cycle ja Kelani Cycles meetmetest kõrvalehoidmise uurimise käigus esitasid. Nõukogu ei olnud neid andmeid varem üksikasjalikult hinnanud, sest ta ei pidanud seda meetmetest kõrvalehoidmise õiguslikult piisava tõendamise seisukohalt vajalikuks. Kuna aga Euroopa Kohus on kohaldatavaid õigusnõudeid täpsustanud, pidas komisjon õigeks hinnata kõiki haldustoimikus olevaid tõendeid uuesti, võttes arvesse järeldusi Euroopa Kohtu otsuses kohtuasjas C-251/18: Trace Sport SAS.

                     (28)

                     Nagu põhjendustes 3–5 on märgitud, algatas komisjon 2017. aastal uuesti uurimise seoses äriühinguga City Cycle. City Cycle’i määruse põhjendustes 22–25 on esitatud äriühingu City Cycle kohta üksikasjalikud tõendid, mis näitavad, et Sri Lankal toimus meetmetest kõrvalehoidmine toote osadest kokkupaneku kaudu. Kuna äriühing ei teinud piisavalt koostööd ega suutnud enda andmete põhjal tõendada, et ta ei hoidnud meetmetest kõrvale, ei saanud pidada põhjendatuks tollimaksust vabastamise taotlust, mille äriühing City Cycle esitas alusmääruse artikli 13 lõike 4 kohaselt. Nagu põhjenduses 15 on märgitud, ei mõjuta Euroopa Kohtu otsus kohtuasjas C-251/18 City Cycle’i määrust.

                     (29)

                     Nagu on selgitatud vaidlustatud määruse põhjendustes 39, 40 ja 146–149, ei suutnud Kelani Cycles meetmetest kõrvalehoidmise uurimise käigus tõendada, et tema tollimaksust vabastamine oleks olnud õigustatud. Leiti, et äriühing ei teinud piisavalt koostööd, ja kohaldati alusmääruse artikli 18 lõiget 1.

                     (30)

                     Lisaks tehti meetmetest kõrvalehoidmise uurimise käigus kindlaks, et äriühinguga Creative Cycles seotud äriühing Great Cycles tarnis äriühingule Kelani Cycles jalgrattaosi. Nii Great Cycles kui ka Creative Cycles on asutatud Sri Lankal ning nende ja äriühingu Kelani Cycles vahelised suhted ületavad ostja ja müüja tavapärast suhet. Kolme äriühingu vahelist suhet ei olnud võimalik meetmetest kõrvalehoidmise uurimise käigus lõplikult täpsustada, kuna Kelani Cycles keeldus koostööst. Lisaks asutati Kelani Cycles 2011. aasta detsembris pärast seda, kui komisjoni talitused uurisid äriühingut Creative Cycles ja temaga seotud äriühingut Great Cycles seoses päritolupettustega ning Creative Cycles lõpetas selle tulemusena jalgrataste osadest kokkupaneku. Creative Cycles ei teinud meetmetest kõrvalehoidmise uurimises koostööd. Peale selle leiti meetmetest kõrvalehoidmise uurimise käigus, et Kelani Cycles’i tegevus oli suunatud liidu turule eksportimisele. Kelani Cycles alustas jalgrataste eksportimist liidu turule 2012. aasta augustis. Samuti leiti, et tootmises kasutatud osad pärinesid peamiselt Hiinast. Seetõttu järeldati, et alusmääruse artikli 13 lõike 2 punktis a sätestatud tingimused on täidetud.

                     (31)

                     Seejärel uuris komisjon alusmääruse artikli 13 lõike 2 punktis b sätestatud tingimusi, et teha kindlaks, kas Kelani Cycles’i tegevust saab käsitada toote osadest kokkupanekuna, millega hoitakse kõrvale kehtivatest lõplikest dumpinguvastastest tollimaksudest, st kas

                                 a)

                                 Hiina päritoluga tooraine (jalgrattaosad) moodustas üle 60 % kokkupandava toote osade koguväärtusest (nn 60/40 protsendi test) ning

                                 b)

                                 kokkupaneku ajal sissetoodud varuosadele lisandunud väärtus jäi alla 25 % tootmiskuludest (25 % lisaväärtuse test).

                     (32)

                     Kelani Cycles teatas, et jalgrattaosad osteti Hiinast, aga ka Sri Lanka äriühingult Great Cycles. Kuigi Kelani Cycles väitis, et Great Cycles’ilt ostetud osad olid Sri Lanka päritolu, näitas uurimine, et Great Cycles tootis neid jalgrattaosi Hiinast ostetud osadest (toorraamid ja kahvlid) (üle 60 % kokkupandud toote osade koguväärtusest), samal ajal kui Great Cycles’i tootmisprotsessi, st peamiselt keevitamise ja värvimise lisaväärtus oli alla 25 %. Seetõttu leiti alusmääruse artikli 13 lõike 2 punkti b analoogia alusel kohaldades, (13) et äriühingult Great Cycles ostetud osad olid pärit Hiinast.

                     (33)

                     Komisjon leidis, et kõikide osade puhul, mida Kelani Cycles jalgrataste kokkupanemisel kasutas, olid kõige usaldusväärsemaks allikaks kohapeal esitatud eri jalgrattatüüpide kuluaruanded. Selle põhjal järeldas komisjon, et Hiinast ostetud osad (sealhulgas need, mida tarnib Great Cycle), mida Kelani Cycles kasutab liitu eksporditavate jalgrataste kokkupanekul, moodustavad olenevalt jalgrattatüübist 80–100 % kõigist kokkupandud jalgrataste osadest.

                     (34)

                     25 % lisaväärtuse test põhines Kelani Cycles’i poolt meetmetest kõrvalehoidmise uurimise käigus esitatud koostekuludel. Lisaväärtus arvutati Hiinast imporditud osadelt, nagu on märgitud põhjendustes 32 ja 33. Sri Lankalt ostetud osade (rehvide) väärtust hinnati tooteliikide kaupa koostatud kuluaruannete põhjal, mis esitati meetmetest kõrvalehoidmise uurimise käigus tehtud kohapealse kontrolli ajal. Selle tulemusena oli Hiinast sissetoodud osadele kokkupanemise ajal lisandunud väärtus alla 25 % tootmiskuludest.

                     (35)

                     Nagu on märgitud põhjendustes 24 ja 25, ei mõjutanud alusmääruse artikli 13 lõike 2 punktis c sätestatud kriteeriumid meetmetest kõrvalehoidmise uurimise asjakohaseid järeldusi, mis seetõttu kinnitati.

                     (36)

                     Sellest tulenevalt tehti eespool nimetatud äriühingute tasandil kättesaadavate, meetmetest kõrvalehoidmist kinnitavate tõendite põhjal kindlaks, et Sri Lankal toimus riigi tasandil meetmetest kõrvalehoidmine toote osadest kokkupaneku kaudu. Võttes arvesse ulatuslikku koostööst keeldumist Sri Lankal, nagu on märgitud põhjenduses 21, ei leitud sellele järeldusele vastuväiteid.

                     (37)

                     Sellest tulenevalt tehti kindlaks, et Sri Lankal toimus toote osadest kokkupanek alusmääruse artikli 13 lõike 2 tähenduses.

               5.   Tollimaksust vabastamise taotlused

                     (38)

                     Kelani Cycles’i tollimaksust vabastamise taotlust ei saanud pidada alusmääruse artikli 13 lõike 4 alusel põhjendatuks, kuna äriühing ei teinud piisavalt koostööd ega suutnud enda andmete põhjal tõendada, et ta ei hoidnud meetmetest kõrvale.

                     (39)

                     Mis puudutab nimetatud äriühingu olukorda (kes võttis meetmetest kõrvalehoidmise uurimise käigus tollimaksust vabastamise taotluse tagasi, nagu on märgitud eespool põhjenduses 21), siis ei mõjuta Euroopa Kohtu otsus vaidlustatud määruse põhjendust 36, mis seega kinnitatakse. Seetõttu ei vabastatud seda äriühingut tollimaksust.

               D.   AVALIKUSTAMINE

                     (40)

                     Osalisi teavitati olulistest asjaoludest ja kaalutlustest, mille alusel kavatseti uuesti kehtestada lõplik dumpinguvastane tollimaks jalgrataste impordi suhtes, olenemata sellest, kas päritolumaana on deklareeritud Sri Lanka või mitte. Lisaks sellele anti neile pärast nimetatud asjaoludest ja kaalutlustest teatamist võimalus esitada teatava ajavahemiku jooksul oma märkused. Ühtegi märkust ei esitatud.

               E.   MEETMETE KOHALDAMINE

                     (41)

                     Eeltoodut arvesse võttes peetakse asjakohaseks laiendada algseid meetmeid Sri Lankalt lähetatud ja praegu CN-koodide ex 8712 00 30 ja ex 8712 00 70 (TARICi koodid 8712003010 ja 8712007091) alla kuuluvate mootorita jalgrataste ja muude rataste (sh kolmerattalised veojalgrattad, kuid välja arvatud monorattad) impordile, olenemata sellest, kas päritolumaana on deklareeritud Sri Lanka või mitte.

                     (42)

                     Nagu põhjendustes 9–11 on märgitud, jätkati meetmetest kõrvalehoidmise uurimist rikkumise toimepaneku hetkest. Uurimise taasalustamisega parandas komisjon vaidlustatud määruse neid aspekte, mille tulemusena tunnistati määrus kehtetuks. Vaidlustatud määruse need osad, mida Euroopa Kohtu otsus ei mõjutanud, jäid kehtima. Euroopa Kohtu praktika kohaselt ei saa haldusmenetluse jätkamist ja dumpinguvastaste tollimaksude taaskehtestamist impordi suhtes, mis toimus kehtetuks tunnistatud määruse kohaldamise ajal, pidada tagasiulatuva jõu puudumise põhimõttega vastuolus olevaks (14).

                     (43)

                     Võttes arvesse meetmetest kõrvalehoidmist takistava vahendi eripära, st et selle eesmärk on kaitsta dumpinguvastase vahendi tõhusust, ning pidades silmas, et uurimise käigus on äriühingu esitatud andmetele tuginedes leitud tõendid, mis osutavad meetmetest kõrvalehoidmisele, peab komisjon kohaseks kehtestada meetmed uuesti alates meetmetest kõrvalehoidmise uurimise algatamise kuupäevast (st alates 25. septembrist 2012).

                     (44)

                     Käesolev määrus on kooskõlas alusmääruse artikli 15 lõike 1 kohaselt loodud komitee arvamusega.

               ON VASTU VÕTNUD KÄESOLEVA MÄÄRUSE:

            Artikkel 1

               1.   Käesolevaga laiendatakse Hiina Rahvavabariigist pärit mootorita jalgrataste ja muude rataste (sealhulgas kolmerattalised veojalgrattad, kuid välja arvatud monorattad) impordi suhtes kehtestatud lõplikku dumpinguvastast tollimaksu alates 6. juunist 2013 Sri Lankalt lähetatud ja praegu CN-koodide ex 8712 00 30 ja ex 8712 00 70 (TARICi koodid 8712003010 ja 8712007091) alla kuuluvate mootorita jalgrataste ja muude rataste (sealhulgas kolmerattalised veojalgrattad, kuid välja arvatud monorattad) impordile, olenemata sellest, kas päritolumaana on deklareeritud Sri Lanka või mitte, välja arvatud allpool loetletud äriühingute toodetud rattad:

                           Riik

                           Äriühing

                           TARICi lisakood

                           Sri Lanka

                           Asiabike Industrial Limited, No 114, Galle Road, Henamulla, Panadura, Sri Lanka

                           B768

                           Sri Lanka

                           BSH Ventures (Private) Limited,
                           No 84, Campbell Place, Colombo-10, Sri Lanka

                           B769

                           Sri Lanka

                           Samson Bikes (Pvt) Ltd,
                           No 110, Kumaran Rathnam Road, Colombo 02, Sri Lanka

                           B770

                     Äriühingu City Cycle Industries impordi (TARICi lisakood B131) suhtes kohaldatakse komisjoni 9. jaanuari 2018. aasta rakendusmäärust (EL) 2018/28, millega kehtestatakse uuesti lõplik dumpinguvastane tollimaks jalgrataste impordi suhtes, olenemata sellest, kas päritolumaana on deklareeritud Sri Lanka või mitte.

               2.   Käesoleva artikli lõikega 1 laiendatud tollimaks nõutakse sisse Sri Lankalt lähetatud impordilt (olenemata sellest, kas päritolumaana on deklareeritud Sri Lanka või mitte), mis on registreeritud vastavalt määruse (EL) nr 875/2012 artiklile 2 ning määruse (EÜ) nr 1225/2009 artikli 13 lõikele 3 ja artikli 14 lõikele 5 või vastavalt komisjoni 29. novembri 2019. aasta rakendusmääruse (EL) 2019/1997 artiklile 2, välja arvatud lõikes 1 loetletud äriühingute toodangu puhul.

            Artikkel 2
            Käesolevaga antakse tolliasutustele korraldus lõpetada komisjoni 29. novembri 2019. aasta rakendusmääruse (EL) 2019/1997 artikli 2 kohane impordi registreerimine.

            Artikkel 3
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. juuli 2020

                  Komisjoni nimel

                  eesistuja

               Ursula VON DER LEYEN

            (1)  ELT L 176, 30.6.2016, lk 21.

            (2)  Nõukogu 3. oktoobri 2011. aasta rakendusmäärus (EL) nr 990/2011, millega pärast aegumise läbivaatamist vastavalt määruse (EÜ) nr 1225/2009 artikli 11 lõikele 2 kehtestatakse Hiina Rahvavabariigist pärit jalgrataste impordi suhtes lõplik dumpinguvastane tollimaks (ELT L 261, 6.10.2011, lk 2).

            (3)  Nõukogu 29. mai 2013. aasta rakendusmäärus (EL) nr 501/2013, millega laiendatakse Hiina Rahvavabariigist pärit jalgrataste impordi suhtes määrusega (EL) nr 990/2011 kehtestatud lõplikku dumpinguvastast tollimaksu Indoneesiast, Malaisiast, Sri Lankalt ja Tuneesiast lähetatud jalgrataste impordile olenemata sellest, kas päritolumaana on deklareeritud Indoneesia, Malaisia, Sri Lanka või Tuneesia või mitte (ELT L 153, 5.6.2013, lk 1).

            (4)  Liidetud kohtuasjad C-248/15 P (liidu tootmisharu esitatud apellatsioonkaebus), C-254/15 P (Euroopa Komisjoni esitatud apellatsioonkaebus) ja C-260/15 P (Euroopa Liidu Nõukogu esitatud apellatsioonkaebus).

            (5)  Teade, milles käsitletakse Üldkohtu 19. märtsi 2015. aasta otsust kohtuasjas T-413/13: City Cycle Industries vs. Euroopa Liidu Nõukogu ning Euroopa Kohtu 26. jaanuari 2017. aasta otsust kohtuasjades C-248/15 P, C-254/15 P ja C-260/15 P seoses nõukogu rakendusmäärusega (EL) nr 501/2013, millega laiendatakse Hiina Rahvavabariigist pärit jalgrataste impordi suhtes määrusega (EL) nr 990/2011 kehtestatud lõplikku dumpinguvastast tollimaksu Indoneesiast, Malaisiast, Sri Lankalt ja Tuneesiast lähetatud jalgrataste impordile, olenemata sellest, kas päritolumaana on deklareeritud Indoneesia, Malaisia, Sri Lanka või Tuneesia või mitte (2017/C 113/05) (ELT C 113, 11.4.2017, lk 4).

            (6)  Komisjoni 9. jaanuari 2018. aasta rakendusmäärus (EL) 2018/28, millega kehtestatakse uuesti lõplik dumpinguvastane tollimaks äriühingu City Cycle Industries kaudu lähetatud jalgrataste impordi suhtes, olenemata sellest, kas päritolumaana on deklareeritud Sri Lanka või mitte (ELT L 5, 10.1.2018, lk 27).

            (7)  Nõukogu 29. mai 2013. aasta rakendusmäärus (EL) nr 501/2013.

            (8)  Kohtuotsus, Euroopa Kohus, 15. märts 2018, Deichmann, C-256/16, ECLI:EU:C:2018:187, punkt 73; vt ka kohtuotsus, Euroopa Kohus, 19. juuni 2019, P&J Clark International, C-612/16, ECLI:EU:C:2019:508, punkt 43.

            (9)  Samas, punkt 74; vt ka kohtuotsus, Euroopa Kohus, 19. juuni 2019, P&J Clark International, C-612/16, ECLI:EU:C:2019:508, punkt 43.

            (10)  Komisjoni 25. septembri 2012. aasta määrus (EL) nr 875/2012, millega algatatakse uurimine seoses võimaliku kõrvalehoidmisega Indoneesiast, Malaisiast, Sri Lankast ja Tuneesiast saadetud Hiina Rahvavabariigist pärit jalgrataste impordi suhtes nõukogu rakendusmäärusega (EL) nr 990/2011 kehtestatud dumpinguvastastest meetmetest, olenemata sellest, kas jalgrattad on deklareeritud Indoneesiast, Malaisiast, Sri Lankast ja Tuneesiast pärinevana või mitte, ning kehtestatakse kõnealuse impordi suhtes registreerimisnõue (ELT L 258, 26.9.2012, lk 21).

            (11)  Kohtuotsus, Euroopa Kohus, 3. oktoober 2000, Industrie des Poudres Sphériques vs. nõukogu, C-458/98 P, ECLI:EU:C:2000:531, punktid 80–85.

            (12)  Komisjoni 29. novembri 2019. aasta rakendusmäärus (EL) 2019/1997, millega taasalustatakse uurimist pärast 19. septembril 2019. aastal kohtuasjas C-251/18: Trace Sport SAS tehtud kohtuotsust seoses nõukogu 29. mai 2013. aasta rakendusmäärusega (EL) nr 501/2013, millega laiendatakse Hiina Rahvavabariigist pärit jalgrataste impordi suhtes määrusega (EL) nr 990/2011 kehtestatud lõplikku dumpinguvastast tollimaksu Indoneesiast, Malaisiast, Sri Lankalt ja Tuneesiast lähetatud jalgrataste impordile olenemata sellest, kas päritolumaana on deklareeritud Indoneesia, Malaisia, Sri Lanka või Tuneesia või mitte (ELT L 310, 2.12.2019, lk 29).

            (13)  Kohtuotsus, Euroopa Kohus, 12. september 2019, Kolachi, C-709/17 P.

            (14)  Kohtuotsus, Euroopa Kohus, Deichmann SE vs. Hauptzollamt Duisburg, C-256/16, ECLI:EU:C:2018:187, punkt 79, ning kohtuotsus, Euroopa Kohus, 19. juuni 2019, C & J Clark International Ltd vs. Commissioners for Her Majesty’s Revenue & Customs, C-612/16, punkt 58.


title: Komisjoni rakendusmäärus (EL) 2020/1165, 6. august 2020, millega muudetakse rakendusmäärust (EL) 2020/353, millega kehtestatakse Hiina Rahvavabariigist pärit terasrataste impordi suhtes lõplik dumpinguvastane tollimaks ja nõutakse lõplikult sisse kõnealuse impordi suhtes kehtestatud ajutine tollimaks

text:
                  7.8.2020

                  ET

                  Euroopa Liidu Teataja

                  L 258/9

         KOMISJONI RAKENDUSMÄÄRUS (EL) 2020/1165,
         6. august 2020,
         millega muudetakse rakendusmäärust (EL) 2020/353, millega kehtestatakse Hiina Rahvavabariigist pärit terasrataste impordi suhtes lõplik dumpinguvastane tollimaks ja nõutakse lõplikult sisse kõnealuse impordi suhtes kehtestatud ajutine tollimaks
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed, (1) eriti selle artikli 9 lõiget 4,
         ning arvestades järgmist:

                     (1)

                     Komisjoni rakendusmäärusega (EL) 2020/353 (2) kehtestati Hiina Rahvavabariigist pärit terasrataste impordi suhtes lõplik dumpinguvastane tollimaks ning nõuti lõplikult sisse kõnealuse impordi suhtes kehtestatud ajutine tollimaks.

                     (2)

                     Rakendusmääruse (EL) 2020/353 artiklis 4 on sätestatud: „Kui artiklis 1 nimetatud toodete kohta esitatakse vabasse ringlusse lubamise deklaratsioon, märgitakse deklaratsiooni asjaomasele väljale imporditud toodete tükiarv“. Komisjoni talitused said liikmesriikidelt ja kauplejatelt märkusi imporditud toodete päritolu kohta.

                     (3)

                     Tuleks täpsustada, et terasrataste impordi puhul tuleks olenemata nende päritolust deklareerida tükiarv, ning et liikmesriigid peaksid teatama komisjonile imporditud tükiarvu.

                     (4)

                     Sellega seoses on komisjon otsustanud muuta rakendusmääruse (EL) 2020/353 artiklit 4.

                     (5)

                     Termin „tükiarv“ asendatakse terminiga „tükiarv“, et tagada kooskõla kombineeritud nomenklatuuris (3) määratletud lisaühikuga „tükiarv“ (ei puuduta eestikeelset versiooni).

                     (6)

                     Käesoleva määrusega ettenähtud meetmed on kooskõlas määruse (EL) 2016/1036 artikli 15 lõike 1 kohaselt asutatud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2020/353 põhjendus 88 asendatakse järgmisega:

                        „(88)

                        Terasrattaid käsitlevat statistikat väljendatakse sageli tükiarvuna. Nõukogu määruse (EMÜ) nr 2658/87 (11) I lisas sätestatud kombineeritud nomenklatuuris ei ole aga terasrataste jaoks sellist lisaühikut määratletud. Seepärast tuleb sätestada, et kilogrammides või tonnides esitatud kaalu kõrval esitataks vabasse ringlusse lubamise deklaratsioonis asjaomase toote impordi puhul ka tükiarv. Tükiarv tuleks esitada TARICi koodide 8708701080, 8708701085, 8708709920, 8708709980, 8716909095 ja 8716909097. kohta.“

            Artikkel 2
            Rakendusmääruse (EL) 2020/353 artikli 1 lõige 3 asendatakse järgmisega:

                  „3.   Lõikes 2 nimetatud äriühingute jaoks kindlaks määratud individuaalset tollimaksumäära kohaldatakse tingimusel, et liikmesriikide tolliasutustele esitatakse kehtiv faktuurarve, millel on arve väljastanud üksuse töötaja nimi ja ametikoht ning tema allkirjastatud ja kuupäevaga varustatud avaldus järgmises vormis: „Mina, allakirjutanu, kinnitan, et käesoleva arvega hõlmatud, otseekspordiks Euroopa Liitu müüdav (asjaomane toode) (tükiarv) on toodetud (äriühingu nimi ja aadress) poolt (TARICi lisakood) [asjaomases riigis]. Kinnitan, et käesoleval arvel esitatud teave on täielik ja õige.“ Kui sellist arvet ei esitata, kohaldatakse kõigi muude äriühingute suhtes kehtestatud tollimaksumäära.“

            Artikkel 3
            Rakendusmääruse (EL) 2020/353 artikkel 4 asendatakse järgmisega:

                  „Artikkel 4
                  Kui artikli 1 lõikes 1 nimetatud toodete kohta esitatakse vabasse ringlusse lubamise deklaratsioon, märgitakse olenemata nende päritolust deklaratsiooni asjaomasele väljale imporditud toodete tükiarv.
                  Liikmesriigid teatavad igakuiselt komisjonile TARICi koodide 8708701080, 8708701085, 8708709920, 8708709980, 8716909095 ja 8716909097 all imporditud tükiarvu ja nende päritolu.“

            Artikkel 4
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Määrus on tervikuna siduv ja vahetult kohaldatav kõikides liikmesriikides.
            Brüssel, 6. august 2020

                  Komisjoni nimel

                  eesistuja

               Ursula VON DER LEYEN

            (1)  ELT L 176, 30.6.2016, lk 21.

            (2)  Komisjoni 3. märtsi 2020. aasta rakendusmäärus (EL) 2020/353, millega kehtestatakse Hiina Rahvavabariigist pärit terasrataste impordi suhtes lõplik dumpinguvastane tollimaks ja nõutakse lõplikult sisse kõnealuse impordi suhtes kehtestatud ajutine tollimaks. ELT L 65, 4.3.2020, lk 9.

            (3)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).


title: Komisjoni rakendusmäärus (EL) 2020/1166, 6. august 2020, millega muudetakse seoses lindude kõrge patogeensusega gripiga määruse (EÜ) nr 798/2008 I lisas Ameerika Ühendriike käsitlevat kannet selliste kolmandate riikide, territooriumide, tsoonide ja piirkondade loetelus, millest võib importida liitu või vedada läbi liidu teatavaid linnukasvatussaadusi (EMPs kohaldatav tekst)

text:
                  7.8.2020

                  ET

                  Euroopa Liidu Teataja

                  L 258/11

         KOMISJONI RAKENDUSMÄÄRUS (EL) 2020/1166,
         6. august 2020,
         millega muudetakse seoses lindude kõrge patogeensusega gripiga määruse (EÜ) nr 798/2008 I lisas Ameerika Ühendriike käsitlevat kannet selliste kolmandate riikide, territooriumide, tsoonide ja piirkondade loetelus, millest võib importida liitu või vedada läbi liidu teatavaid linnukasvatussaadusi
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (1) eriti selle artikli 8 sissejuhatavat lauset, artikli 8 lõike 1 esimest lõiku, artikli 8 lõiget 4 ja artikli 9 lõike 4 punkti c,
         võttes arvesse nõukogu 30. novembri 2009. aasta direktiivi 2009/158/EÜ kodulindude ja haudemunade ühendusesisest kaubandust ning kolmandatest riikidest importimist reguleerivate loomatervishoiunõuete kohta, (2) eriti selle artikli 23 lõiget 1, artikli 24 lõiget 2 ja artikli 25 lõiget 2,
         ning arvestades järgmist:

                     (1)

                     Komisjoni määruses (EÜ) nr 798/2008 (3) on sätestatud veterinaarsertifikaatide nõuded kodulindude ja linnukasvatussaaduste (edaspidi „kaubad“) liitu importimise suhtes ja liidu kaudu toimuva transiidi suhtes, kaasa arvatud ladustamine transiidi ajal. Kõnealuses määruses on sätestatud, et selliseid kaupu tohib liitu importida ja läbi liidu vedada ainult kõnealuse määruse I lisa 1. osas esitatud tabeli 1. ja 3. veerus loetletud kolmandatest riikidest, territooriumidelt, tsoonidest ja piirkondadest.

                     (2)

                     Määruses (EÜ) nr 798/2008 on sätestatud ka tingimused, mille täitmisel loetakse kolmas riik, territoorium, tsoon ja piirkond lindude kõrge patogeensusega gripist vabaks.

                     (3)

                     Määruse (EÜ) nr 798/2008 I lisa 1. osas on Ameerika Ühendriigid loetletud kolmanda riigina, mille territooriumilt asjaomaste kaupade liitu importimise või liidust läbi vedamise suhtes ei kehti lindude kõrge patogeensusega gripi esinemisest tulenevad piirangud.

                     (4)

                     Euroopa Ühenduse ja Ameerika Ühendriikide valitsuse vahel sõlmitud kokkuleppega, milles käsitletakse elusloomade ja loomsete toodetega kauplemisel inimeste ja loomade tervise kaitseks võetavaid sanitaarmeetmeid (edaspidi „kokkulepe“), (4) mis kiideti heaks nõukogu otsusega 98/258/EÜ, (5) on ette nähtud piirkondadeks jaotamise meetmete vastastikune tunnustamine liidus või Ameerika Ühendriikides aset leidva taudipuhangu korral.

                     (5)

                     8. aprillil 2020 kinnitasid Ameerika Ühendriigid lindude kõrge patogeensusega gripi alatüübi H7N3 esinemist ühes kodulinnukasvatuses Lõuna-Carolina osariigi Chesterfieldi maakonnas. Pärast lindude kõrge patogeensusega gripi puhangut kehtestasid Ameerika Ühendriikide veterinaarasutused tabandunud ettevõtte ümber 10 km raadiusega kontrolltsooni, mis hõlmab Lõuna-Carolina osariigi Chesterfieldi, Lancasteri ja Kershaw’ maakonna osi, ning rakendasid lindude kõrge patogeensusega gripi tõrjeks ja leviku piiramiseks hädatapmist.

                     (6)

                     Komisjon kehtestas komisjoni rakendusmääruse (EL) 2020/544 (6) vastuvõtmisega piirangud kaupade liitu sissetoomisele lindude kõrge patogeensusega gripist tabandunud Lõuna-Carolina osariigi osast, mille suhtes Ameerika Ühendriikide veterinaarasutused olid kehtestanud piirangud seoses lindude kõrge patogeensusega gripi puhanguga.

                     (7)

                     Ameerika Ühendriigid esitasid oma territooriumi epidemioloogilise olukorra kohta ajakohastatud teavet ja kirjeldasid meetmeid, mida on võetud lindude kõrge patogeensusega gripi edasise leviku ärahoidmiseks, ning komisjon on nüüdseks seda teavet ja neid meetmeid hinnanud. Peale selle on Ameerika Ühendriigid teatanud, et 7. mail 2020 viidi lõpule puhastus- ja desinfitseerimismeetmed pärast lindude hädatapmist kodulinnukasvatuses, milles 2020. aasta aprillis kinnitati lindude kõrge patogeensusega gripi puhangu esinemist.

                     (8)

                     Ameerika Ühendriikide esitatud teabe hindamise põhjal on asjakohane märkida määruse (EÜ) nr 798/2008 I lisa 1. osas kuupäev 5. august 2020, s.o 90 päeva pärast hädatapmise ning puhastus- ja desinfitseerimismeetmete lõpuleviimist, millest alates võib kõnealust kolmandat riiki määruse (EÜ) nr 798/2008 artikli 9 kohaselt uuesti käsitada lindude kõrge patogeensusega gripist vabana ning sellest kolmandast riigist pärit teatavate linnukasvatussaaduste importi liitu ja transiiti läbi liidu tuleks uuesti lubada.

                     (9)

                     Seepärast tuleks muuta määruse (EÜ) nr 798/2008 I lisa 1. osa tabelis esitatud kannet Ameerika Ühendriikide kohta, et võtta arvesse lindude kõrge patogeensusega gripi likvideerimist kõnealuses kolmandas riigis. Määruse (EÜ) nr 798/2008 I lisa tuleks seega vastavalt muuta.

                     (10)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 798/2008 I lisa 1. osa muudetakse vastavalt käesoleva määruse lisale.

            Artikkel 2
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. august 2020

                  Komisjoni nimel

                  eesistuja

               Ursula VON DER LEYEN

            (1)  EÜT L 18, 23.1.2003, lk 11.

            (2)  ELT L 343, 22.12.2009, lk 74.

            (3)  Komisjoni 8. augusti 2008. aasta määrus (EÜ) nr 798/2008, millega kehtestatakse nende kolmandate riikide, territooriumide, tsoonide ja piirkondade loetelu, millest võib importida ühendusse ja vedada läbi ühenduse kodulinde ja linnukasvatussaadusi, ning veterinaarsertifikaatide nõuded (ELT L 226, 23.8.2008, lk 1).

            (4)  EÜT L 118, 21.4.1998, lk 3.

            (5)  Nõukogu 16. märtsi 1998. aasta otsus 98/258/EÜ elusloomade ja loomsete toodetega kauplemisel inimeste ja loomade tervise kaitseks võetavaid sanitaarmeetmeid käsitleva kokkuleppe sõlmimise kohta Euroopa Ühenduse ja Ameerika Ühendriikide vahel (EÜT L 118, 21.4.1998, lk 1).

            (6)  Komisjoni 20. aprillil 2020 rakendusmäärus (EL) 2020/544, millega muudetakse seoses kõrge patogeensusega linnugripiga määruse (EÜ) nr 798/2008 I lisas Ameerika Ühendriike käsitlevat kannet selliste kolmandate riikide, territooriumide, tsoonide ja piirkondade loetelus, millest võib importida liitu või vedada läbi liidu teatavaid linnukasvatussaadusi (ELT L 121 I, 20.4.2020, lk 1).

            LISA
            Määruse (EÜ) nr 798/2008 I lisa 1. osas asendatakse Ameerika Ühendriike käsitlev kanne järgmisega:

                           Kolmanda riigi või territooriumi ISO-kood ja nimi

                           Kolmanda riigi, territooriumi, tsooni või piirkonna kood

                           Kolmanda riigi, territooriumi, tsooni või piirkonna kirjeldus

                           Veterinaarsertifikaat

                           Eritingimused

                           Eritingimused

                           Linnugripi seire staatus

                           Linnugripi vastu vaktsineerimise staatus

                              Salmonella tõrje staatus(6)

                           Näidis(ed)

                           Lisatagatised

                           Lõppkuupäev(1)

                           Alguskuupäev(2)

                           1

                           2

                           3

                           4

                           5

                           6

                           6A

                           6B

                           7

                           8

                           9

                           „US – Ameerika Ühendriigid

                           US-0

                           Kogu riik

                           SPF

                           EP, E

                           S4

                           US-1

                           Ameerika Ühendriigid: kogu riik, välja arvatud piirkond US-2

                           WGM

                           VIII

                           POU, RAT

                           N

                           BPP, BPR, DOC, DOR, HEP, HER, SRP, SRA, LT20

                           A

                           S3, ST1

                           US-2

                           Ameerika Ühendriikide piirkond, mille moodustavad järgmised alad:

                           US-2.1

                           Tennessee osariik:
                           Lincolni maakond
                           Franklini maakond
                           Moore’i maakond

                           WGM

                           VIII

                           P2

                           4.3.2017

                           11.8.2017

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1

                           US-2.2

                           Alabama osariik:
                           Madisoni maakond
                           Jacksoni maakond

                           WGM

                           VIII

                           P2

                           4.3.2017

                           11.8.2017

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1

                           US-2.3

                           Lõuna-Carolina osariik:
                           Chesterfieldi maakond/Lancasteri maakond/Kershaw’ maakond:
                           10 km raadiusega tsoon, mis algab Chesterfield 02 ümbritseva kontrollitsooni piiril asuvast N-punktist ja ulatub päripäeva:

                                       a)

                                       põhjas: kiirteest nr 9 2 km lõunasse, Airport Rd ja Raymond Deason Rd ristmikust 0,03 km itta;

                                       b)

                                       kirdes: kiirtee nr 268 ja Cross Roads Church Rd ristmikust 1 km edelasse;

                                       c)

                                       idas: riiklikust kiirteest nr 109 5,1 km läände, Angelus Rd-st ja Refuge Dr-st 1,6 km läände;

                                       d)

                                       kagus: kiirtee nr 145 ja Lake Bee Rd ristmikust 3,2 km loodesse;

                                       e)

                                       lõunas: kiirtee nr 151 ja Catarah Rd ristmikust 2,7 km itta;

                                       f)

                                       edelas: McBee Hwy ja Mt Pisgah Rd ristmikust 1,5 km itta;

                                       g)

                                       läänes: Texahaw Rd ja Buzzards Roost Rd ristmikust 1,3 km itta;

                                       h)

                                       loodes: White Plains Church Rd ja Graves Rd ristmikuni.

                           WGM

                           VIII

                           P2

                           8.4.2020

                           5.8.2020

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1“


title: Komisjoni rakendusmäärus (EL) 2020/1361, 30. september 2020, millega muudetakse rakendusmäärust (EL) 2018/2019 seoses liigi Malus domestica teatavate Serbiast pärit, istutamiseks ettenähtud taimedega ning liikide Acer japonicum Thunberg, Acer palmatum Thunberg ja Acer shirasawanum Koidzumi teatavate Uus-Meremaalt pärit, istutamiseks ettenähtud taimedega

text:
                  1.10.2020

                  ET

                  Euroopa Liidu Teataja

                  L 317/1

         KOMISJONI RAKENDUSMÄÄRUS (EL) 2020/1361,
         30. september 2020,
         millega muudetakse rakendusmäärust (EL) 2018/2019 seoses liigi Malus domestica teatavate Serbiast pärit, istutamiseks ettenähtud taimedega ning liikide Acer japonicum Thunberg, Acer palmatum Thunberg ja Acer shirasawanum Koidzumi teatavate Uus-Meremaalt pärit, istutamiseks ettenähtud taimedega
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 26. oktoobri 2016. aasta määrust (EL) 2016/2031, mis käsitleb taimekahjustajatevastaseid kaitsemeetmeid, millega muudetakse Euroopa Parlamendi ja nõukogu määruseid (EL) nr 228/2013, (EL) nr 652/2014 ja (EL) nr 1143/2014 ning millega tunnistatakse kehtetuks nõukogu direktiivid 69/464/EMÜ, 74/647/EMÜ, 93/85/EMÜ, 98/57/EÜ, 2000/29/EÜ, 2006/91/EÜ ja 2007/33/EÜ, (1) eriti selle artikli 42 lõike 4 esimest ja kolmandat lõiku,
         ning arvestades järgmist:

                     (1)

                     Komisjoni rakendusmäärusega (EL) 2018/2019 (2) on esialgse riskihindamise põhjal kehtestatud kõrge riskiga taimede, taimsete saaduste ja muude objektide loetelu.

                     (2)

                     Komisjoni rakendusmäärusega (EL) 2018/2018 (3) on kehtestatud erieeskirjad korra kohta, mida tuleb järgida määruse (EL) 2016/2031 artikli 42 lõikes 4 osutatud riskihindamise tegemisel asjaomaste kõrge riskiga taimede, taimsete saaduste ja muude objektide puhul.

                     (3)

                     Pärast esialgset riskihindamist lisati rakendusmääruse (EL) 2018/2019 lisasse kõrge riskiga taimedena 35 mis tahes kolmandast riigist pärit, istutamiseks ette nähtud taime, sealhulgas perekonnad Malus Mill. ja Acer L.

                     (4)

                     Serbia esitas 31. juulil 2019 komisjonile taotluse liigi Malus domestica istutamiseks ettenähtud ühe- kuni kaheaastaste paljasjuursete, puhkeseisundis, poogitud taimede eksportimiseks liitu. Selle taotluse toetamiseks esitati ka vastav tehniline toimik.

                     (5)

                     13. mail 2020 avaldas Euroopa Toiduohutusamet (edaspidi „toiduohutusamet“) teadusliku arvamuse liigi Malus domestica Serbiast pärit, istutamiseks ettenähtud taimedega seotud kaubariski hindamise kohta (4). Toiduohutusamet tegi kindlaks, et Erwinia amylovora on kõnealuste istutamiseks ettenähtud taimede puhul asjassepuutuv taimekahjustaja, ning hindas selle taimekahjustaja kohta toimikus kirjeldatud riskivähendamismeetmeid ja tõenäosust, et taimed on sellest taimekahjustajast vabad.

                     (6)

                     Nimetatud arvamusele tuginedes leitakse, et liiki Malus domestica kuuluvate Serbiast pärit ühe- kuni kaheaastaste paljasjuursete, puhkeseisundis, poogitud, istutamiseks ettenähtud taimede liitu sissetoomise puhul on taimeterviserisk viidud vastuvõetavale tasemele, kui nende istutamiseks ettenähtud taimedega seotud taimekahjustajatega seotud riski vähendamiseks võetakse asjakohaseid riskivähendusmeetmeid. Kuna sellised asjakohased meetmed on sätestatud komisjoni rakendusmääruse (EL) 2019/2072 X lisa punktis 9, (5) ei tuleks kõnealuseid istutamiseks ettenähtud taimi enam käsitada kõrge riskiga taimedena ning need tuleks rakendusmääruse (EL) 2018/2019 lisast välja jätta.

                     (7)

                     29. augustil 2019 esitas Uus-Meremaa komisjonile taotluse liikidesse Acer japonicum Thunberg, Acer palmatum Thunberg ja Acer shirasawanum Koidzumi kuuluvate ühe- kuni kolmeaastaste paljasjuursete, puhkeseisundis, lehtedeta, poogitud või silmastatud, istutamiseks ettenähtud taimede liitu eksportimiseks. Selle taotluse toetamiseks esitati ka vastav tehniline toimik.

                     (8)

                     20. mail 2020 avaldas toiduohutusamet teadusliku arvamuse perekonna Acer spp. Uus-Meremaalt pärit, istutamiseks ettenähtud taimedega seotud kaubariski hindamise kohta (6). Toiduohutusamet tegi kindlaks, et Eotetranychus sexmaculatus, Meloidogyne
                        fallax, Oemona hirta ja Platypus apicalis on kõnealuste istutamiseks ettenähtud taimede puhul asjassepuutuvad taimekahjustajad, ning hindas nende taimekahjustajate kohta toimikus kirjeldatud riskivähendamismeetmeid ja iga nimetatud taimekahjustaja puhul tõenäosust, et asjaomane kaup on sellest taimekahjustajast vaba.

                     (9)

                     Nimetatud arvamusele tuginedes leitakse, et liikidesse Acer japonicum Thunberg, Acer palmatum Thunberg ja Acer shirasawanum Koidzumi kuuluvate Uus-Meremaalt pärit ühe- kuni kolmeaastaste paljasjuursete, puhkeseisundis, lehtedeta, poogitud või silmastatud, istutamiseks ettenähtud taimede liitu sissetoomise puhul on taimeterviserisk viidud vastuvõetavale tasemele, kui nende istutamiseks ettenähtud taimedega seotud taimekahjustajatega seotud riski vähendamiseks võetakse asjakohaseid riskivähendusmeetmeid. Kuna sellised asjakohased meetmed on sätestatud komisjoni rakendusmääruses (EL) 2020/…, (7) ei tuleks kõnealuseid istutamiseks ettenähtud taimi enam käsitada kõrge riskiga taimedena ning need tuleks rakendusmääruse (EL) 2018/2019 lisast välja jätta.

                     (10)

                     Selleks et täita liidu kohustusi, mis tulenevad Maailma Kaubandusorganisatsiooni sanitaar- ja fütosanitaarmeetmete rakendamise lepingust, (8) tuleks kõnealuste kaupade importi taasalustada võimalikult kiiresti. Seepärast peaks käesolev määrus jõustuma kolmandal päeval pärast selle avaldamist.

                     (11)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2018/2019 muutmine
            Rakendusmääruse (EL) 2018/2019 lisa muudetakse vastavalt käesoleva määruse lisale.

            Artikkel 2
            Jõustumine
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. september 2020

                  Komisjoni nimel

                  eesistuja

               Ursula VON DER LEYEN

            (1)  ELT L 317, 23.11.2016, lk 4.

            (2)  Komisjoni 18. detsembri 2018. aasta rakendusmäärus (EL) 2018/2019, millega kehtestatakse määruse (EL) 2016/2031 artikli 42 tähenduses kõrge riskiga taimede, taimsete saaduste ja muude objektide ajutine loetelu ning kõnealuse määruse artikli 73 tähenduses selliste taimede loetelu, mille sissetoomisel liitu ei nõuta fütosanitaarsertifikaati (ELT L 323, 19.12.2018, lk 10).

            (3)  Komisjoni 18. detsembri 2018. aasta rakendusmäärus (EL) 2018/2018, millega kehtestatakse erieeskirjad korra kohta, mida tuleb järgida Euroopa Parlamendi ja nõukogu määruse (EL) 2016/2031 artikli 42 lõike 1 tähenduses kõrge riskiga taimede, taimsete saaduste ja muude objektidega seotud riskihindamise tegemisel (ELT L 323, 19.12.2018, lk 7).

            (4)  EFSA PLH Panel (EFSA taimetervise komisjon), 2020. „Scientific Opinion on the commodity risk assessment of Malus domestica plants from Serbia“ (Teaduslik arvamus liigi Malus domestica Serbiast pärit taimedega seotud kaubariski hindamise kohta). EFSA Journal 2020;18(5):6109, 53 lk https://doi.org/10.2903/j.efsa.2020.6109.

            (5)  Komisjoni 28. novembri 2019. aasta rakendusmäärus (EL) 2019/2072, millega kehtestatakse ühetaolised tingimused Euroopa Parlamendi ja nõukogu määruse (EL) 2016/2031 rakendamiseks seoses taimekahjustajatevastaste kaitsemeetmetega ning tunnistatakse kehtetuks komisjoni määrus (EÜ) nr 690/2008 ja muudetakse komisjoni rakendusmäärust (EL) 2018/2019 (ELT L 319, 10.12.2019, lk 1).

            (6)  EFSA PLH Panel (EFSA taimetervise komisjon), 2020. „Scientific Opinion on the commodity risk assessment of Acer spp. plants from New Zealand“ (Teaduslik arvamus perekonna Acer spp. Uus-Meremaalt pärit taimede kaubariski hindamise kohta). EFSA Journal (2020); 18(5): 6105. https://doi.org/10.2903/j.efsa.2020.6105.

            (7)  Komisjoni 30. septembri 2020. aasta rakendusmäärus (EL) 2020/XXX, millega muudetakse rakendusmäärust (EL) 2020/1213 seoses fütosanitaarmeetmetega liikide Acer japonicum Thunberg, Acer palmatum Thunberg ja Acer shirasawanum Koidzumi teatavate Uus-Meremaalt pärit, istutamiseks ettenähtud taimede liitu sissetoomiseks (vt käesoleva Euroopa Liidu Teataja lk …).

            (8)  Maailma Kaubandusorganisatsiooni sanitaar- ja fütosanitaarmeetmete rakendamise leping, https://www.wto.org/english/tratop_e/sps_e/spsagr_e.htm.

            LISA
            Komisjoni rakendusmääruse (EL) 2018/2019 lisa punkti 1 teist veergu „Kirjeldus“ muudetakse järgmiselt:

                        a)

                        kanne „Malus Mill.“ asendatakse järgmisega:
                        „Malus Mill., v.a Serbiast pärit ühe- kuni kaheaastased paljasjuursed, puhkeseisundis, poogitud, istutamiseks ettenähtud Malus domestica taimed“;

                        b)

                        kanne „Acer L.“ asendatakse järgmisega:
                        „Acer L., v.a Uus-Meremaalt pärit ühe- kuni kolmeaastased paljasjuursed, puhkeseisundis, lehtedeta, poogitud või silmastatud, istutamiseks ettenähtud Acer japonicum Thunbergi, Acer palmatum Thunbergi, ja Acer shirasawanum Koidzumi taimed“.